የኢትዮጵያ ጦር ኃይል አቅም በአፍሪካ ስድስተኛ ደረጃ መያዙን ዓለም አቀፍ ሪፖርት አመለከተ
የአገሮችን ወታደራዊ አቅም ከኢኮኖሚያዊ አቋማቸውን በመንተራስ ደረጃቸውን ይፋ የሚያደርገውና ‹‹ግሎባል ፋየርፓወር›› የተሰኘው የአሜሪካ ተቋም፣ ኢትዮጵያ በአፍሪካ ኃያል ከሚባሉ አሥር ዋና ዋና አገሮች ውስጥ በስድስተኛ ደረጃ የሚያሠልፋት የጦር ኃይል አቅም እንዳላት ይፋ አደረገ፡፡ ተቋሙ ባስቀመጣቸው 55 ልኬቶች፣ ደረጃዎችና መደቦች መሠረት ኢትዮጵያ በግብፅ፣ በአልጄሪያ፣ በደቡብ አፍሪካ፣ በናይጄሪና በአንጎላ ተቀድማ ከአፍሪካ ስድስተኛ ደረጃ ላይ ተደልድላለች፡፡ ኢትዮጵያ ይህንን ደረጃ የያዘችው ከቀደመው ደረጃ ወደ ታች ወርዳ ሲሆን፣ በዓለም ደረጃ ንፅፅር ተደረጎባቸው ደረጃ ከተቀመጠላቸው 136 አገሮች ውስጥም በ51ኛ ረድፍ ላይ ትገኛለች፡፡ ግሎባል ፋየርፓወር እ.ኤ.አ. ከ2006 ጀምሮ ወታደራዊ ትንታኔዎችን በማውጣት ዘመናዊ ጦር የታጠቁ 136 አገሮችን ማነፃፀር የጀመረ ሲሆን፣ ከእነዚህ አገሮች ውስጥ ኢትዮጵያ አንዷ በመሆን በደረጃ ተመድባለች፡፡ኢትዮጵያ በአሁኑ ጊዜ እንዳላት ከሚገመተው ከ105 ሚሊዮን በላይ ሕዝብ ውስጥ ለጦር ኃይል አባልነት ሊመለመል የሚችል 40 ሚሊዮን ኃይል የሰው ኃይል እንዳላት ሪፖርቱ አመላክቶ፣ ከዚህ ውስጥ 24 ሚሊዮን ሕዝብ ለውትድርና አገልግሎት ብቁ መሆኑን አስፍሯል፡፡ በኢትዮጵያ በየዓመቱ ለውትድርና ዕድሜው ብቁ የሚሆነው ሕዝብ ብዛት ሁለት ሚሊዮን የሚጠጋ መሆኑን፣ በአሁኑ ወቅት ያለው መደበኛ የአገሪቱ ወታደራዊ ኃይል ብዛት ግን 162 ሺሕ እንደሆነም ግሎባል ፋየርፓወር አሥፍሯል፡፡ ኢትዮጵያ ተጠባባቂ ጦር ከሌላቸውና የባህር በር አልባ ከሆኑ አገሮች ተርታ ትገኛለች፡፡ ከዚህ በተጨማሪ 80 የጦር አውሮፕላኖች እንዳሏት፣ ከእነዚህ 48 ተዋጊና ቦምብ ጣይ አውሮፕላኖች መሆናቸውን 42 የመጓጓዣ፣ 14 የሥልጠና፣ እንዲሁም 33 ሔሊኮፕተሮች እንዳሏት ከእነዚህ ውስጥም ስምንቱ የውጊያ መሆናቸውም በሪፖርቱ ተመልክቷል፡፡ በተጨማሪ 800 የውጊያ ታንኮች፣ 800 ብረት ለበስ ወታደራዊ ተሽከርካሪዎች፣ 183 የሮኬት ተወንጫፊዎችና ሌሎችም ወታደራዊ መሣሪያዎችን በመታጠቅ በአፍሪካ ኃያል ከሚባሉ አገሮች ተርታ መግባቷን፣ ለመከላከያ የምትመድበው ዓመታዊ በጀት ከ340 ሚሊዮን ዶላር በላይ እንደሆነም በሪፖርቱ ተጠቅሷል፡፡ በአንፃሩ በአፍሪካ አንደኛ በዓለም 12ኛ ደረጃ ላይ የምትገኘው ግብፅ፣ 875 ሺሕ ተጠባባቂ ጦሯን ጨምሮ ከ1.3 ሚሊዮን በላይ የሠራዊት አባላት እንዳሏት ዓመታዊ የመከላከያ በጀቷም ከ4.4 ቢሊዮን ዶላር በላይ የሚገመት አገር እንደሆነች በሪፖርቱ ተመልክቷል፡፡ ከ1132 በላይ የጦር አውሮፕላኖች ያሏት ግብፅ፣ 309 ተዋጊ አውሮፕላኖች እንዳሏት ተጠቅሷል፡፡ 269 ሔሊኮፕተሮች፣ 5,000 ያህል ታንኮች፣ ከ15 ሺሕ በላይ ብረት ለበስ የጦር ተሽከርካሪዎች፣ ከ1,200 በላይ ተወንጫፊ ሮኬቶች አሏት ተብሏል፡፡ ከዚህ ባሻገር ስድስት ባህር ሰርጓጆች፣ ሁለት አውሮፕላን ተሸካሚ መርከቦችና ከ320 ያላነሱ የባህር ኃይል የውጊያ አሃዶች የገነባች አገር ተብላለች፡፡ በጦር ኃይል ልዕልና መለኪያውና በደረጃ አወጣጡ ላይ 55 መሠረታዊ መነሻ ነጥቦች ተብለው ከተቀመጡት ዋነኛ ይዘቶች መካከል የወታደር ብዛት፣ የጠቅላላው ሕዝብ ብዛትና ለውትድርና ከሚፈለገው ውስጥ ለአገልግሎት ብቁ የሆነው የሰው ኃይል ብዛት፣ በየዓመቱ ለአቅመ ውትድርና የሚደርሰው የሰው ሀብት ብዛት፣ በውትድርናው መስክ ንቁ ተሳትፎ የሚያደርገው የሰው ኃይል ብዛት፣ በንቃት የሚጠባበቅ የወታደር ኃይል ብዛት የሚሉት በሰው ኃይል መመዘኛ መስክ የሚጠቀሱ ናቸው፡፡ በአየር ኃይል ረገድ ጠቅላላ የአውሮፕላን ብዛት፣ የተዋጊና የቦምብ ጣይ አውሮፕላኖች ብዛት፣ የወታደራዊ ማጓጓዣ አውሮፕላኖች፣ የሥልጠና አውሮፕላኖች፣ ተዋጊ ሔሊኮፕተሮችን ጨምሮ የጠቅላላ ሔሊኮፕተሮች ብዛትም በተዋጊ አውሮፕላኖች መስክ አገሮች በደረጃ የሚቀመጡበት መስክ ነው፡፡ ከዚህ በተጨማሪ የተዋጊ ታንኮች፣ የብረት ለበስ ጦር ተሽከርካሪዎች፣ የሮኬት ማስወንጨፊያዎች፣ በባህር ኃይል መስክም የአውሮፕላን ተሸካሚ መርከቦች፣ ተዋጊዎች፣ ሰርጓጆች፣ የፓትሮልና ሌሎችም ለጦር ኃይል ሥምሪት የሚውሉ መርኮቦች ያሏቸው አገሮች በደረጃቸው እንደ አቅማቸው ተቀምጠዋል፡፡ በየዓመቱ ለመከላከያ የሚመበደው በጀትን ጨምሮ የውጭ ዕዳና ተቀማጭ ገንዘብ መጠን፣ የሎጂስቲክስ አቅም፣ የተፈጥሮ ሀብት፣ እንዲሁም መልክዓ ምድራዊ አቀማመጥ አገሮችን በጦር ኃይል ደረጃ ለመመደብ የተቀመጡ መሥፈርቶች ናቸው፡፡ 